Basef Amama Jon Nagiꞌ Nandaꞌami Mafeꞌma Bifi
Basef bandami Jon nagiꞌ nandaꞌami mafeꞌma bifi
Lain 1-3 Jon nasapaꞌ danifel ananinai naloma basef buꞌwami Godi ma nagiambamas
Lain 4-11 Waf endilisinai naloma waf ukup maimailasanai
Lain 12-13 Basef Joni akutaimi
1
1 * 1 Pi 5:1; 3 Jo 1Aeꞌ agiliwei imafi esis Kristen andaꞌ basef mafeꞌmago ineꞌ, nemataꞌw* Basef amama ofagema maꞌi basef biefim. Anom maꞌi anoꞌw nemataꞌw. Eaꞌ anom maꞌi basef womun etina enis Kristen sape anona wambeli saꞌi lokol sios. God nandandepaꞌwi kwaloma awasi akwaꞌusi. Aeꞌ okom nainaila ipeꞌ endilisi. Ina aeꞌ atowe okom nainailipa, owaꞌ. Amam nematawa hiesi sogawa basef endilisimi, esis wapotiꞌ ukup maimailipa. 2 Deiꞌ main, basef endilisimi mape ukup apeꞌimi amama anona nemaf mope laꞌifipa apeꞌ laꞌelaꞌef.
3 Aeꞌ aꞌi Ahalomapa God noloma Jisas Krais Nogalomana Ananinai miti uwahipipa migiambamapa naꞌa mondaꞌapa laꞌifipa eaꞌ mondaꞌ opalef apeꞌimi awanem. Amam biam mondaꞌapa naꞌama moloma waf endilisinai noloma waf ukup maimaila sahin owananai.
Apeꞌ ukup mimila sahin owan apeꞌisi
4 * 3 Jo 3Aeꞌ andanifel endilisi ma egawa enis awasi ineꞌisi saila basef buꞌwami endilisimi siꞌi Ahalomapa naꞌipapa basef laꞌifimima milam. 5 * 1 Jo 2:7; 3:11Eaꞌ deiꞌ aꞌipa ineꞌ nemataꞌw† Niti futnot 2 Jon Lain 1.
naꞌama. Apeꞌ hiapai ukup mimila sahin owan apeꞌisi. Aeꞌ ina aꞌipina anom basef laꞌifimi dambaimi, owaꞌ. Aꞌipina basef amama atom fowaꞌ gani apeꞌ mogawam mombaleꞌefam. 6 * 1 Jo 5:3Basef ofagema ma apeꞌ ukup maimaila sahin owani amama. Apeꞌ mope mila basef amama Godi laꞌifimi laꞌelaꞌef. Basef amama siꞌi fowaꞌ dambadamba pameꞌam. Ipeꞌ ukup mimila sahin owan ipeꞌisi.
Basef Kraisi ipeꞌ pilam laꞌifipa
7 * 1 Jo 4:1-3Enis epes sambasoꞌmami safeꞌ ganigani etap hiagoma. Esis ina sawalipasa Jisas Krais saꞌi anan nogalomana Godi nataga epen endilisinai, owaꞌ. Esis sambasoꞌmami, isima naumbih Kraisi. 8 Ipeꞌ pindumafuma andeandeꞌma pefaꞌ amamaga buꞌwami amama pandaꞌ maol paꞌi pefaꞌami. Naꞌama ipeꞌ anona nemaf ina pefaꞌ amama, owaꞌ. Andeandeꞌma pefaꞌam hiami hiꞌilam. 9 * 1 Jo 2:23Emi egafis sakwaha basef Kraisi ma simbisilaꞌ sefeꞌ sila anom basef, God ina nape opaf epes isima, owaꞌ. Emi egafis sembaleꞌefa basef Kraisi laꞌifis laꞌelaꞌef, deiꞌ Ahalomana naloma Nogalomana wapotiꞌ mape laꞌifim maloma epes isima nomon ukup asasimi. 10 * Ef 5:11; 2 Te 3:6Emi egafis sifiꞌmai ipeꞌ ma ina sefaꞌai basef amama Kraisi, ipeꞌ ina pigiambama epes isima piꞌipas sofeꞌ solomepa siwis ifagw ipeꞌimi, owaꞌ. Ina pinifalis piꞌipas pendaꞌmas, "Nemaf buꞌunai" esis, hapaisi. 11 Emi egafis sinifala epes isima anona nemaf solomas okom atotom sigiambamas sondaꞌ waf aonai esis sandaꞌanai.
Basef amama tuꞌwanim akutaimi
12 * 3 Jo 13-14Aeꞌ aꞌi iꞌipipa anom basef hiami wapotiꞌ, eaꞌ aeꞌ ina endaꞌam mil okwatip, andaiwaꞌ. Aꞌi efoꞌo itilipa iꞌi elomepa ma apeꞌ mondatima mondanifel andeandeꞌ.
13 God nandandepa owamena‡ Basef amama ma owamena ineꞌikwi ofagema maꞌi enis Kristen sios sape etifigini.
ineꞌikwi nosaheꞌakw ananiꞌwi atoꞌw. Eaꞌ awasi owaminai sandaꞌmenago nemaf buꞌunai ma ineꞌ.
Eaꞌ maꞌum.
*1:1: Basef amama ofagema maꞌi basef biefim. Anom maꞌi anoꞌw nemataꞌw. Eaꞌ anom maꞌi basef womun etina enis Kristen sape anona wambeli saꞌi lokol sios.
*1:4: 3 Jo 3
†1:5: Niti futnot 2 Jon Lain 1.
‡1:13: Basef amama ma owamena ineꞌikwi ofagema maꞌi enis Kristen sios sape etifigini.